Super 15-rugbybeker het nou DNADie Super 15-rugbybeker is met ‘n sintetiese DNA gemerk wat in 26 lande opgespoor kan word. Die Saturday Star berig dit is ‘n veiligheidsmaatreël wat nie deur die blote oog gesien kan word nie. Die Chiefs-span, Supperrugby-wenners, het die afgelope week saam met die Hamilton-polisie in Nieu-Seeland gewerk aan ‘n anti-misdaadveldtog om dié trofee en die Ranfurly-skild (soortgelyk aan Suid-Afrika se Currie-beker) met die sintetiese DNA te merk. Volgens die koerant is die DNA deur ‘n forensiesemerk-maatskappy, Selecta DNA, vervaardig en merk die eiendom of oppervlak onsigbaar met ‘n unieke sintetiese profiel. Dit bly vir ‘n onbepaalde tydperk op die eiendom en die oplossing gloei helderblou onder ‘n ultravioletlig. Carolyn Hancock, direkteur van die DNA-projek in Suid-Afrika, het gesê sintetiese DNA is ‘n stof wat ‘n unieke identifikasie bevat. “Dit kan eenvoudig ‘n strepieskode of ‘n klein stukkie sintetiesvervaardigde DNA wees,” het Hancock gesê. “Indien hierdie string DNA aan ‘n voorwerp geheg word, kan die voorwerp ná ‘n rooftog aan die DNA uitgeken word en dit aan die eienaar terugbesorg word.” -SAPA